b'\n_START_ARTICLE_\nL\xc3\xb5una-Korea lipp\n_START_PARAGRAPH_\nL\xc3\xb5una-Korea lipp on L\xc3\xb5una-Korea riigilipp. See on valge; keskel on \xc3\xbclalt punane ja alt sinine yin-yangi s\xc3\xbcmbol; valge v\xc3\xa4lja igas nurgas on erinev must kolmejooneline gua Yijingist (Hiina "Muutuste raamatust"). _NEWLINE_Lipu proportsioonid on 2:3. _NEWLINE_Lipu nimi on korea keeles Taegeukgi (\xed\x83\x9c\xea\xb7\xb9\xea\xb8\xb0; \xe5\xa4\xaa\xe6\xa5\xb5\xe6\x97\x97).  _NEWLINE_Lipu m\xc3\xb5tles v\xc3\xa4lja Korea suursaadik Jaapanis Bak Yeong-hyo. Korea kuningas Gojong kuulutas 6. m\xc3\xa4rtsil 1883 selle lipu Korea s\xc3\xbcmboliks.\n_START_SECTION_\nAjalugu\n_START_PARAGRAPH_\nLipu j\xc3\xa4rele tekkis vajadus, kui Korea valmistas ette kaubanduslepingut USA-ga, mis valmis 22. mail 1882 ja millele kirjutati alla 6. juunil 1882. _NEWLINE_Kuigi Hiina soovis, et Korea lipul oleks draakon, eelistas Korea kujutada lipul iidset sini-punast yin-yangi s\xc3\xbcmbolit valgel taustal. Sellest sai ajutine riigilipp _NEWLINE_taegeuk. Hiljem lisati kaheksa trigrammi \xc3\xbcmber taegeuk\'i ringi. N\xc3\xb5nda saadud Taegeukgi oli m\xc3\xb5nda aega riigilipuks. _NEWLINE_Septembris 1882 m\xc3\xa4\xc3\xa4ras kuningas Gojong oma suursaadikuks Jaapanisse Bak Yeoung-hyo. Jaapanisse suunduva laeva pardal joonistas Bak taegeuk\'i ringiga lipu, milles ta kasutas kaheksa trigrammi asemel nelja. Seda lippu hakkas ta 25. septembril kasutama. 3. oktoobril kandis ta sellest muudatusest ametlikult ette kuningas Gojongile, kes 6. m\xc3\xa4rtsil 1883 kuulutas selle ametlikult riigilipuks. _NEWLINE_T\xc3\xa4pseid juhiseid lipu valmistamiseks tookord ei antud. Alles 29. juunil 1942 s\xc3\xa4testas Korea ajutine eksiilvalitsus riigilipu valmistamise t\xc3\xa4pse viisi, kuid see ei saanud Jaapani okupatsiooni ajal kodumaal laialt teatavaks. Jaanuaris 1949 moodustas Korea Vabariigi valitsus erikomisjoni, mis 15. oktoobril avaldas lipu valmistamise korra.'